พระราชกฤษฎีกา ว่าด้วยปริญญา อักษรย่อปริญญา ครุยวิทยฐานะและเข็มวิทยฐานะของมหาวิทยาลัยเชียงใหม่ พ.ศ. 2509
พระราชกฤษฎีกา
พระราชกฤษฎีกา
ว่าด้วยปริญญา อักษรย่อปริญญา ครุยวิทยฐานะ
และเข็มวิทยฐานะของมหาวิทยาลัยเชียงใหม่
พ.ศ. ๒๕๐๙
 
 
ภูมิพลอดุลยเดช ป.ร.
ให้ไว้ ณ วันที่ ๒ เมษายน พ.ศ.๒๕๐๙
เป็นปีที่ ๒๑ ในรัชกาลปัจจุบัน

พระบาทสมเด็จพระปรมินทรมหาภูมิพลอดุลยเดช มีพระบรมราชโองการโปรดเกล้า ฯ
ให้ประกาศว่า

โดยที่เป็นการสมควรกำหนดปริญญา อักษรย่อปริญญา ครุยวิทยฐานะและเข็มวิทยฐานะของมหาวิทยาลัยเชียงใหม่

อาศัยอำนาจตามความในมาตรา ๔๐ ของมาตรา ๔๔ แห่งพระราชบัญญัติมหาวิทยาลัยเชียงใหม่ พ.ศ.๒๕๐๗ จึงทรงพระกรุณาโปรดเกล้า ฯ
ให้ตราพระราชกฤษฎีกาขึ้นไว้ ดังต่อไปนี้

มาตรา ๑ พระราชกฤษฎีกานี้เรียกว่า
"พระราชกฤษฎีกาว่าด้วยปริญญา อักษรย่อปริญญา ครุยวิทยฐานะและเข็มวิทยฐานะของมหาวิทยาลัยเชียงใหม่
พ.ศ.๒๕๐๙"

มาตรา ๒[๑]
พระราชกฤษฎีกานี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

มาตรา ๓
ผู้ได้รับปริญญาตรีในวิชาแพทยศาสตร์เรียกว่า "แพทยศาสตร์บัณฑิต" ใช้อักษรย่อว่า "พ.บ." และผู้ได้รับปริญญาเอกเรียกว่า "แพทยศาสตรดุษฎีบัณฑิต" ใช้อักษรย่อว่า "พ.ด."

มาตรา ๔
ครุยวิทยฐานะของมหาวิทยาลัยเชียงใหม่มี ๓
ชั้น
(๑) ชั้นดุษฎีบัณฑิต ครุยทำด้วยผ้าหรือแพร สีดำเย็บเป็นเสื้อคลุม ยาวเหนือข้อเท้าประมาณ ๑๕ เซนติเมตร หลังจีบ ตัวเสื้อผ่าอกตลอด มีแถบกำมะหยี่สีดำ กว้าง ๑๐ เซนติเมตร
เย็บติดเป็นสาบตลอดด้านหน้าทั้งสองข้างและโอบรอบคอเสื้อ แขนกว้าง ยาวตกข้อ
มือ ปลายแขนรวบติดข้อมือ ตอนกลางแขนทั้งสองข้างมีแถบกำมะหยี่สีดำ กว้าง ๕ เซนติเมตร จำนวน ๓ แถบ ติดเรียงกันระยะห่าง ๕ เซนติเมตร มีผ้าคล้องคอตามแบบครุยปริญญาสากล ด้านในทำด้วยผ้าหรือแพร สีม่วง
ด้านนอกทำด้วยผ้าหรือแพรสีดำเช่นเดียวกับเสื้อ มีแถบกำมะหยี่สีตามสีประจำสาขาวิชา กว้าง ๘ เซนติเมตรทาบรอบคอ ปลายนอกของผ้าคล้องคอขลิบด้วยผ้าหรือแพรสีม่วง กว้าง ๑ เซนติเมตร
ประกอบด้วยหมวกแผ่นสี่เหลี่ยมจัตุรัสยาวด้านละ ๒๔ เซนติเมตร
ทำด้วยผ้าหรือสักหลาดสีดำมีพู่ทำด้วยดิ้นทอง ยาว ๒๒ เซนติเมตร
(๒) ชั้นมหาบัณฑิต เช่นเดียวกับดุษฎีบัณฑิต แต่แถบกำมะหยี่สีดำที่ครุยกว้าง ๘ เซนติเมตร ต้นแขนกว้าง ปลายแขนแคบ มีช่องสอดแขนออกที่ท้องแขน และทิ้งชายห้อยไม่มีแถบที่แขน ที่หมวกมีพู่ไหมสีดำยาว ๒๒ เซนติเมตร
(๓) ชั้นบัณฑิต เช่นเดียวกับชั้นมหาบัณฑิต แต่แถบกำมะหยี่ที่ครุยกว้าง ๖ เซนติเมตร แขนกว้าง ยาวถึงข้อมือ

มาตรา ๕ สีประจำวิชาแพทยศาสตร์ใช้สีเขียว

มาตรา ๖
เข็มวิทยฐานะของมหาวิทยาเชียงใหม่มีลักษณะเป็นรูปสี่เหลี่ยมผืนผ้า ปลายด้านล่างแหลมมน ทำด้วยโลหะ พื้นลงยาสีม่วงขลิบทองโดยรอบ มีตรามหาวิทยาลัยอยู่ตรงกลางสำหรับผู้ได้รับปริญญา ชาย
ขนาด ๑.๕ x ๓ เซนติเมตร
และหญิง ขนาด ๑.๕ x ๒.๕ เซนติเมตร

มาตรา ๗
ให้มหาวิทยาลัยเชียงใหม่จัดทำแบบครุยวิทยฐานะและเข็มวิทยฐานะตามพระราชกฤษฎีกานี้ขึ้นไว้เป็นตัวอย่าง

มาตรา ๘
ให้นายกรัฐมนตรีรักษาการตามพระราชกฤษฎีกานี้


ผู้รับสนองพระบรมราชโองการ
 จอมพล ถ. กิตติขจร

นายกรัฐมนตรี



หมายเหตุ :-
เหตุผลในการประกาศใช้พระราชกฤษฎีกาฉบับนี้ คือ โดยที่มหาวิทยาลัยเชียงใหม่ได้จัดการให้การศึกษาและดำเนินการวิจัยในสาขาวิชาต่างๆ
ตามพระราชบัญญัติมหาวิทยาลัยเชียงใหม่ พ.ศ.๒๕๐๗
มาจนถึงขั้นที่จะให้ปริญญาแก่ผู้สำเร็จการศึกษาตามหลักสูตรแล้ว
จึงจำเป็นต้องตราพระราชกฤษฎีกานี้ขึ้นเพื่อกำหนดปริญญา อักษรย่อปริญญา ครุยวิทยฐานะและเข็มวิทยฐานะของมหาวิทยาลัยเชียงใหม่
























ดำรง/ปรับปรุง

๒๐ มีนาคม ๒๕๕๒


[๑]
ราชกิจจานุเบกษา เล่ม ๘๓/ตอนที่ ๓๑/หน้า ๒๔๓/วันที่ ๕ เมษายน ๒๕๐๙